Fredrikstad FpU varslet før dagens 1. mai-feiring at de aktet å gå med egne paroler og kuppe toget i Fredrikstad.

I flere år har de søkt om å få delta i toget – og fått avslag hver gang. I år valgte de derfor å bare møte opp, og stille seg helt bakerst.

– Vi skal forsøke å gå inn bakerst og fronte våre egne arbeidersaker. Vi får se hvordan det går. Vi hadde episoder i fjor der folk både ble sparket, slått og spyttet på. Vi håper at dette skal foregå stille og rolig, sa formann i Fredrikstad FpU, Jacob Aleksander Vik, til NRK.no mens de siste forberedelsene ble gjort.

Ville ikke provosere – men fikk kjeft

Jacob Aleksander Vik og de andre fikk roser og vennlige ord i starten av toget. Foto: Christopher Oulie/NRK

Formann i Fredrikstad FpU, Jacob Aleksander Vik. Foto: Christopher Oulie/NRK

Og det startet stille og rolig. For mens toget passerte fikk de fremmøtte fra FpU både roser og annet materiell fra LO og Ap.

– Nå fikk vi roser, og det var jo hyggelig. De mente det sikkert med litt sarkasme og ironi, men vi tar det imot og ser på det som en gave. Hvis det eneste vi får i dag er en rose, så får vi være fornøyd med det, sier Vik.

Men så vanket det også kjeft fra noen av de forbipasserende.

– De har rett til å stå her og markere meningen sin. Men akkurat som at jeg som humanetiker ikke går inn i kirken på julaften for å markere at jeg ikke tror på Gud, så regner jeg med at de blir stående på siden, og ikke går inn i toget og prøver å ødelegge det, mener Dag Thoresen.

Få minutter senere valgte Jacob Aleksander Vik og de andre allikevel å ta plass bakerst i toget. Da hadde Thoresen enda mer på lager.

– Dere er ikke invitert av LO til å delta i toget, så dere står her kun for å provosere. Dere kan få lov til å markere standpunktet deres hvilken som helst dag ellers i året, sa han.

Men Vik forsikrer om at de ikke deltok i dagens 1. mai-tog for å provosere.

– Målet vårt er ikke å være provoserende eller å rakke ned på deres budskap. Vi skal forsøke å spre vårt eget budskap, for vi mener at arbeidspolitikken vår er veldig god, slår han fast.

(Artikkelen fortsetter under bildet)

Dag Thoresen (t.h.) ga klar beskjed om at han ikke syntes noe om Fredrikstad FpUs deltakelse i 1. mai-toget. Foto: Christopher Oulie/NRK

– FrP har 1. april

Næringsminister Trond Giske (Ap) fikk også med seg kuppet og mente at FrP-ungdommens plassering i toget dannet en fantastisk symbolikk.

– Helt foran i toget gikk to flotte brannmenn som symbolet på den kommunale velferden, og det trygge samfunnet vi har bygget. Så går det en gjeng flotte AUF-ere i spissen for toget, før hele arbeiderbevegelsen følger videre bakover, startet han med i sin tale til de fremmøtte på Stortorvet i Fredrikstad.

– Helt bakerst, nærmest i et forsøk på å snu toget fra å gå fremover til bakover, så kommer en gjeng fra FrP. Det er en fin symbolikk i dette, kjære venner, sa Giske til enorm applaus fra de fremmøtte på Stortorvet.

Videre fortalte Giske at han feiret 1. mai for 30. gang i år, og det fikk ham til å tenke tilbake på hans første år i AUF i Trondheim.

– Der skulle Carl I. Hagen absolutt holde tale på torget hvert år. Jeg husker det var en kar som sa: hvorfor i all verden må Fremskrittspartiet ta 1. mai? De har jo allerede sin egen dag. Nemlig 1. april. Det syntes jeg var så beskrivende, sa Giske, og høstet nok en gang voldsom jubel, applaus og ikke minst latter fra tilskuerne.

(Artikkelen fortsetter under bildet)

Trond Giske høstet stor applaus da han holdt sin tale på Stortorvet i Fredrikstad. Foto: Therese Winther Antonsen/NRK

Ble vist «fingeren»

Leder i Fredrikstad Arbeiderparti, Atle Ottesen, syntes at FpU brukte et «dårlig triks» under 1. mai-feiringen i Fredrikstad. Foto: Christopher Oulie/NRK

Heller ikke lederen av Fredrikstad Arbeiderparti var voldsomt imponert over FpUs tilstedeværelse i toget i dag.

– Jeg synes veldig lite om akkurat det. Det er et dårlig triks. Jeg synes at de burde holdt seg unna toget her i dag. Mer enn det ønsker jeg ikke å kommentere, sier Atle Ottesen.

Jacob Aleksander Vik var uansett fornøyd med resultatet av togkuppet – selv om rosene på starten av toget ble byttet ut med langt mer aggressive fingre underveis.

– Det begynte med roser, men det har kommet en del fingre mot oss i dag, og folk har spyttet på gata. At voksne folk kan oppføre seg sånn ... Vel, det er en oppførsel de får stå inne for selv. Men jeg synes dagen har vært vellykket. Vi har fått frem vårt budskap i dag, sier han.